Author: Zuzana Menďanová
Last saved by: Hana Gottschallová
Company: MZ SR

Dôvodová správa
Všeobecná časť

•		Zhodnotenie platného právneho stavu a odôvodnenie nevyhnutnosti zmeny platnej právnej úpravy
	Ministerstvo zdravotníctva Slovenskej republiky predkladá návrh nariadenia vlády SR, ktorým sa mení a dopĺňa nariadenie vlády SR č. 743/2004 Z. z. o spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností ako iniciatívny materiál.

	Vzhľadom na nepresnosť, ktorá nastala pri tvorbe nariadenia vlády SR č. 743/2004 Z. z., ktorú nebolo možné odstrániť cestou „Redakčné oznámenie o oprave tlačovej chyby“ v Zbierke zákonov sa opakovane vkladá nové znenie písm. d) prílohy č. 2 časti A a upravuje sa znenie písm. e) prílohy č. 2 časti A ako aj sa upravujú ďalšie technické nepresnosti vzniknuté v rámci pôvodného legislatívneho procesu. Taktiež sa upravujú transponované smernice z 8 smerníc na 20 smerníc EÚ.

	Pri tejto príležitosti sa zároveň menia niektoré ustanovenia, ktoré vyplynuli z aplikačnej praxe a majú výsostne odborný charakter, ako je napríklad doplnenie novej certifikovanej pracovnej činnosti do prílohy č. 2 časť A písm. f) pod názvom „spondylochirurgia“, podobne upresnenie názvu certifikovanej pracovnej činnosti „mamológia“ na „mamodiagnostika v gynekológii“ z dôvodu odlíšenia špecializačného odboru od certifikovanej činnosti s podobným názvom a ďalšie podobné upresnenia a s nimi súvisiace prechodné ustanovenia. 
	
	V súvislosti s účinnosťou zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov sa upravuje slovné spojenie „zdravotnícky pracovník“ vo všetkých tvaroch v celom texte nariadenia. 

Posledná zmena sa dotýka prílohy č. 6 nariadenia – zložky sústavného vzdelávania zdravotníckych pracovníkov, ktorá sa na základe posledného vývoja celá nahrádza novým – podrobnejším znením.

•	Zhodnotenie súladu navrhovanej právnej úpravy s ústavou a so zákonom, na vykonanie ktorého je navrhnutá
	Navrhovaná právna úprava je v súlade s Ústavou Slovenskej republiky a so zákonom č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplní niektorých zákonov, ako aj s právnym poriadkom Slovenskej republiky.

•	Predpokladaný hospodársky a finančný dosah navrhovanej právnej úpravy
	V súlade s časťou 2 Metodického pokynu na prípravu a predkladanie materiálov na rokovanie vlády SR bola vypracovaná doložka finančných, ekonomických, environmentálnych vplyvov, vplyvov na zamestnanosť a podnikateľské prostredie, ktorá je súčasťou materiálu.
Osobitná časť 

K Čl. I:

K bodu č. 1:
Vzhľadom k tomu, že iný zdravotnícky pracovník na získanie odbornej spôsobilosti na výkon pracovných činností potrebuje získať osvedčenie o príprave na výkon práce v zdravotníctve  musí absolvovať šesťmesačnú prípravu, ktorej obsah stanovuje vzdelávacia ustanovizeň, preto je potrebné, aby vzdelávacia ustanovizeň si zaraďovala týchto uchádzačov do štúdia sama z dôvodu evidencie vydaných osvedčení.

K bodu č. 2:
Na jednoznačné vyjadrenie o akého štatutárneho zástupcu ide, je potrebné explicitne vyjadriť slová „vzdelávacia ustanovizeň“.

K bodu č. 3:
V súvislosti s evidenciou vydaných dokladov v špecializačnom štúdiu u uchádzačov, ktorí absolvujú štúdium na vlastné náklady je nutné, aby Slovenská zdravotnícka univerzita v Bratislave mala aj túto kompetenciu.

K bodu č. 4:
Ide o  úpravu slova v príslušnom gramatickom tvare.

K bodu č. 5:
Z dôvodu úplnosti a kontroly zaznamenaných údajov v indexe uchádzača.

K bodu č. 6:
Úprava bola potrebná, aby v bežnej zdravotníckej praxi neboli problémy s uzatváraním zmlúv so zdravotnými poisťovňami a následným preplácaním zdravotných výkonov. 
Vzhľadom k tomu, že na špecializovaných pracoviskách sa vykonávajú spondylochirurgické výkony a zdravotné poisťovne ich preplácajú na základe odbornej spôsobilosti zdravotníckeho pracovníka, bolo potrebné dať do prechodného ustanovenia, že tieto výkony môžu vykonávať i lekári, ktorí získali špecializáciu z traumatológie, ortopédie a neurochirurgie. 

K bodu č. 7:
Ide o úpravu legislatívnej nepresnosti, ktorá vznikla pri tvorbe nového nariadenia vlády SR č. 743/2004 Z. z.. Toto nariadenia vlády SR, ako bolo uvedené i v tabuľke zhody k nemu transponovalo 20 smerníc EÚ, avšak transpozičná príloha č. 1 obsahovala iba 8 smerníc, čo bol chybný údaj. 

K bodu č. 8:
Vzhľadom na to, že vznikla nepresnosť pri tvorbe nového nariadenia sa opakovane vkladá nové znenie písm. d) prílohy č. 2 časti A. 

K bodu č. 9:
Nadväzne na bod 3 sa upravuje znenie písm. e) prílohy č. 2 časti A. Ide o odbory, ktoré sa nenachádzajú v prílohe C smernice Rady č. 93/16/EHS, teda nepatria medzi automaticky uznávané v členských krajinách Európskej únie, Nórska, Lichtenštajnska, Islandu alebo Švajčiarska. V nariadení vlády túto skutočnosť vyplývajúcej z pripravených vzorových špecializačných programov bolo potrebné explicitne vyjadriť, že štúdium v týchto odboroch možno začať až po dokončení špecializácie v niektorom zo špecializačných odborov, ak vzorový špecializačný študijný program neurčí inak. 

K bodu č. 10:
Uvedená formulácia vystihuje presnejšie vyjadrenie pre certifikované pracovné činnosti, nakoľko metóda je úzkeho zamerania.

K bodu č. 11:
Ide o úpravu názvu „mamológia“ na „mamodiagnostika v gynekológii“ z dôvodu rozlíšenia špecializačného študijného programu s minimálnou dĺžkou trvania 3 roky a certifikovanej pracovnej činnosti a z dôvodu uhrádzania platieb poisťovne.

K bodu č. 12:
Ide o zaradenie novej certifikovanej pracovnej činnosti „spondylochirurgia“.

K bodu č. 13:
Ide o úpravu odkazu v zmysle príslušného písmena.

K bodu č. 14:
Špecializačné odbory po získaní vyššieho odborného vzdelania pre kategóriu pôrodná asistentka sa rozširujú pre pôrodné asistentky, ktoré získali vysokoškolské vzdelanie I. stupňa v bakalárskom študijnom programe.

K bodu č. 15:
Ide o presun spoločnej certifikovanej pracovnej činnosti organizácia a techniky v tkanivových bankách za bod d), nakoľko táto certifikovaná pracovná činnosť sa vzťahuje aj na  kategóriu farmaceutický laborant a pracovníci týmto opatrením by boli výrazne znevýhodnení. 

K bodu č. 16:
V kategórii laborant sa po ukončení špecializačného odboru dopĺňa spoločná certifikovaná pracovná činnosť – organizácia a techniky v tkanivových bankách za písm. d), nakoľko túto  činnosť v doterajšej praxi vykonávajú zdravotnícki, farmaceutickí a chemickí laboranti, ktorá bude spadať tiež pod novú direktívu Európskej únie 2004/23/EC, ktorá zakotvuje inštitucionálne vzdelávanie v tejto pracovnej činnosti.

K bodu č. 17:
Ide o úpravu stupňa vysokoškolského vzdelania.

K bodu č. 18:
Ide o doplnenie a upresnenie stupňa vzdelania, na ktoré sa vzťahujú špecializačné odbory.

K bodu č. 19:
V sústave špecializačných odborov sa javí ako nadbytočný.

K bodu č. 20:
Ide o upresnenie a štylistickú úpravu slovného spojenia v súlade so zákonom č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov.

K bodu č. 21:
V nadväznosti na zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov sa zložky sústavného vzdelávania zdravotníckych pracovníkov rozčlenili na merateľnú a nemerateľnú zložku s explicitnejšou formuláciou zložiek.

K bodu č. 22:
Ide o úpravu slovného spojenia, ktoré je v súlade so zákonom č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov.

K Čl. II
Určuje sa dátum nadobudnutia účinnosti nariadenia vlády vzhľadom na predpokladanú dĺžku legislatívneho procesu.